โต้งใจแข็งไม่ปรับตัวเลขจีดีพียันโต7%
"กิตติรัตน์"ยังไม่ลดเป้าจีดีพี มั่นใจท่องเที่ยว-ลงทุนเอกชน-ใช้จ่ายภาครัฐ-บริโภค จะดันจีดีพีได้ตามเป้า
1 ส.ค. 2555

"กิตติรัตน์"ยังไม่ลดเป้าจีดีพี มั่นใจท่องเที่ยว-ลงทุนเอกชน-ใช้จ่ายภาครัฐ-บริโภค จะดันจีดีพีได้ตามเป้า 




นายกิตติรัตน์ ณ ระนอง รองนายกรัฐมนตรีและรมว.คลัง กล่าวว่า แม้หลายหน่วยงานจะปรับลดเป้าหมายการส่งออก และอัตราการขยายตัวทางเศรษฐกิจ หรือ จีดีพี ปีนี้ลง แต่โดยส่วนตัวยืนยันว่าเศรษฐกิจไทยมีความเข้มแข็งและสามารถเติบโตได้ที่ 7%  แม้การส่งออกช่วงครึ่งปีแรกจะขยายตัวต่ำกว่าที่คาดการณ์ไว้ เนื่องจากโรงงานยังไม่ฟื้นตัวจากผลกระทบจากน้ำท่วม แต่เชื่อว่า ในช่วงครึ่งปีหลัง โรงงานฟื้นตัวกลับเข้าสู่ภาวะปกติ ประกอบกับตลาดส่งออก โดยเฉพาะจีนยังไปได้ดี ทำให้การส่งออกจะกลับมาขยายตัวได้ตามเป้า 
อย่างไรก็ตาม ประเทศไทยยังมีภาคเศรษฐกิจอื่นที่เป็นตัวขับเคลื่อนได้ดี โดยภาคการท่องเที่ยว ช่วง 7 เดือนที่ผ่านมา มีนักท่องเที่ยวชาวต่างชาติเดินทางเข้ามาท่องเที่ยวไทยแล้วประมาณ 12.8 ล้านคน ซึ่งดีกว่าเป้าที่ตั้งไว้ และคาดว่าปีนี้จะทะลุ 20 ล้านคนได้เป็นครั้งแรกเป็นประวัติการณ์  
นอกจากนี้ ตัวเลขการลงทุนภาคเอกชนยังขยายตัวได้ถึงร้อยละ 15 ส่วนการอุปโภคบริโภคขยายตัวดีขึ้นอย่างต่อเนื่อง เพราะประชาชนมีกำลังซื้อสูงขึ้นจากนโยบายเพิ่มค่าแรงขั้นต่ำ รวมทั้งยังมีการใช้จ่ายภาครัฐที่คอยผลักดัน โดยครึ่งปีหลังอาจจะทำงานหนักมากขึ้น เพื่อให้เศรษฐกิจปีนี้ขยายตัวได้ตามเป้าหมาย